ब्लैकमेलिंग मामले में फंसी युवती की शिकायत पर दुष्कर्म और उसकी मां की शिकायत पर बेटी के अपहरण के मुकदमे में घिर चुके कांग्रेस विधायक हेमंत कटारे की मुश्किलें कम होती नजर नहीं आ रही हैं। कटारे की गिरफ्तारी को लेकर रविवार को पुलिस की टीम ने उसके शांति निकेतन स्थित निवास और अरेरा कॉलोनी स्थित जूना जिम पर छापा मार कार्रवाई की। कटारे के घर और जिम पर मौजूद लोगों से सख्ती के साथ पूछताछ की। सभी लोगों से हेमंत की जानकारी के बारे कोई भी सूचना हो तो बताने को कहा गया। कटारे के बड़े भाई के बयान दर्ज कर हेमंत के बारे में पूछताछ की गई। जिम के सीसीटीवी फुटेज भी देखे गए। हेमंत को लेकर पुलिस को न तो भाई के पास कोई जानकारी होने की बात सुनने को मिली न उनके किसी कर्मचारी ने ही कोई सुराग दिया। हेमंत कटारे की तलाश में पहुंचे दल ने दोनों स्थानों पर मौजूद लोगों के हस्ताक्षरित बयान भी लिए गए।